b'\n_START_ARTICLE_\nAutoritarismi\n_START_SECTION_\nHallinto romahtaa usein suoriutuessaan huonosti\n_START_PARAGRAPH_\nAutoritaarisen hallinnon legitimiteetti on riippuvainen sen suorituskyvyst\xc3\xa4. Haasteiden tullen hallinto usein tiukentaa otettaan, jolloin sen on usein vaikea tyydytt\xc3\xa4\xc3\xa4 kansan tarpeita. T\xc3\xa4m\xc3\xa4 voi vied\xc3\xa4 legitimiteetin ja kaataa autoritaarisen hallinnon._NEWLINE_Singapore on esimerkki puoliautoritaarisesta hallinnosta, jonka aikana kansan elintaso on noussut moninkertaiseksi. Hallinto oikeuttaa toimintansa vetoamalla n\xc3\xa4ihin hy\xc3\xb6tyihin ja tehokkuuteen, ja se ei-poliittisten kansalaisten el\xc3\xa4m\xc3\xa4\xc3\xa4n paljon vapauksia, my\xc3\xb6s talousel\xc3\xa4m\xc3\xa4 on harvinaisen vapaata. Muodollisesti maa on demokratia, mutta erilaisin keinoin opposition toiminta tehd\xc3\xa4\xc3\xa4n vaikeaksi._NEWLINE_Ideologinen hallinto,kuten totalitarismi, saattaa voida pysy\xc3\xa4 vallassa ideologiaansa vedoten ja tiukan kontrollin avulla, vaikka kansan elintaso olisi surkea. Vrt. Pohjois-Korea, Maon Kiina sek\xc3\xa4 1980-luvun kommunistiset Etiopia ja Somalia. Silti kaikenlaiset hallinnot kaatuvat helpoimmin huonoina aikoina.\n_START_SECTION_\nKonstantin P\xc3\xa4tsin Viro\n_START_PARAGRAPH_\nEsimerkki autoritaarisesta hallinnosta voisi olla Viron Konstantin P\xc3\xa4tsin hallinto vuosina 1934\xe2\x80\x931938. \xc3\x84\xc3\xa4rioikeistolaisten vapsien (vapaussoturien) ollessa voittamaisillaan vaalit P\xc3\xa4ts esti t\xc3\xa4m\xc3\xa4n hy\xc3\xb6dynt\xc3\xa4m\xc3\xa4ll\xc3\xa4 n\xc3\xa4iden tahdosta jo s\xc3\xa4\xc3\xa4detty\xc3\xa4 valtionp\xc3\xa4\xc3\xa4miehen oikeutta hallita ilman eduskuntaa. P\xc3\xa4ts julisti maahan poikkeustilan, toimi autoritaarisena yksinvaltiaana ja kielsi poliittiset puolueet. Vaikka j\xc3\xa4rjest\xc3\xa4ytynyt poliittinen vastustus oli t\xc3\xa4ll\xc3\xb6in kielletty, jonkinasteinen oppositiotoiminta sallittiin. Kansanedustuksellisia elimi\xc3\xa4 ei poistettu, mutta esimerkiksi parlamenttia ei kutsuttu koolle, ja muiden elimien vaaleissa ehdokasasettelu rajattiin hallituksen kannattajiin. P\xc3\xa4ts valitutti itsens\xc3\xa4 riigivanemiksi ja presidentiksi. Poliittisia vastustajia painostettiin monin tavoin, ja vangitsemiset olivat yleisi\xc3\xa4. Vastustajia ei kuitenkaan teloitettu. Viron my\xc3\xb6hempi presidentti Lennart Meri on kuvannut P\xc3\xa4tsin hallintoa pehme\xc3\xa4ksi diktatuuriksi. Vuonna 1938 vapsien aseman heikennytty\xc3\xa4 h\xc3\xa4n alkoi taas palauttaa demokraattisia elementtej\xc3\xa4 hallintoon.'